L 200/6
ET
Euroopa Liidu Teataja
10.8.2023
(5)
62 sõiduautode tootjat ja 47 väikeste tarbesõidukite tootjat teatasid komisjonile andmetes esinevatest vigadest vastavalt määruse (EL) 2019/631 artikli 7 lõike 5 esimesele lõigule.
Komisjon kontrollis tootjate teatatud vigu ja nende parandamise põhjendusi.
(6)
Nelja sõiduautode tootja ja seitsme väikeste tarbesõidukite tootja puhul ei kuulunud ükski esialgses andmekogus esitatud sõidukitest määruse (EL) 2019/631 kohaldamisalasse.
Ühe sõiduautode tootja ja ühe väikeste tarbesõidukite tootja puhul ei olnud ühegi esialgses andmekogus sisalduva sõiduki kohta esitatud kergsõidukite ülemaailmse ühtlustatud katsemenetlusega (WLTP) mõõdetud CO2 eriheite väärtust, mida on vaja tootja 2021. kalendriaasta tulemuste arvutamiseks.
Seetõttu käesolev otsus neid tootjaid ei hõlma.
(7)
Komisjoni tehtud veakontrolli tulemusena on vaja kokku 88 sõiduautode tootja ja 63 väikeste tarbesõidukite tootja jaoks tehtud esialgsed arvutused kinnitada või neid muuta.
(8)
Vastavalt määruse (EL) 2019/631 artikli 2 lõikele 4 on sellised tootjad, kes koos kõigi nendega seotud tootjatega vastutavad alla 1 000 liidus eelmisel kalendriaastal registreeritud uue sõiduki eest, eriheite sihttaseme saavutamisest vabastatud.
Siiski on asjakohane arvutada ja esitada nende keskmine CO2 eriheide ning registreeritud uute sõidukite arv.
(9)
Kooskõlas määruse (EL) 2019/631 artikliga 4 arvestatakse, et tootja on täitnud oma eriheite sihttaseme nõuded juhul, kui tema keskmine CO2 eriheide ei ületa tema eriheite sihttaset.
Heiteühendusse kuuluvate tootjate puhul tuleb nõuete täitmist hinnata heiteühenduse tasandil vastavalt määruse (EL) 2019/631 artiklile 6.
Tootjate või heiteühenduste puhul, kellele tehti erand nende 2021.
kalendriaasta eriheite sihttasemest vastavalt määruse (EL) 2019/631 artiklile 10, tuleb hinnata keskmise CO2 eriheite vastavust neile tehtud erandi sihttasemele.
(10)
Kaks sõiduautode tootjat, Subaru Corporation ja Jaguar Land Rover Limited, võtsid tagasi oma taotlused erandi tegemiseks 2021. kalendriaasta eriheite sihttasemest ning moodustasid samal kalendriaastal heiteühendused teiste tootjatega.
Sellest tulenevalt ei kohaldata nende tootjate suhtes enam erandeid nende 2021. kalendriaasta eriheite sihttasemetest ja nende nõuete täitmist tuleb hinnata heiteühenduse tasandil.
(11)
Vastavalt määruse (EL) 2019/631 artiklile 5 loetakse sõiduautode tootjate keskmise CO2 eriheite arvutamisel iga uut sõiduautot, mille CO2 eriheide on alla 50 g CO2/km, 2021. aastal 1,67 sõiduautoks, kuni erisoodustuse ülempiirini 7,5 g CO2/km ajavahemikul 2020–2022 iga tootja või tootjate heiteühenduse kohta.
(12)
CO2 heite vähenemist, mis on saavutatud selliste innovatiivsete tehnoloogialahenduste (edaspidi „ökoinnovatsioon“) kasutamisega, mis tõendatult vähendavad CO2 heidet ja mille komisjon on vastavalt määruse (EL) 2019/631 artiklile 11 heaks kiitnud, võetakse keskmise CO2 eriheite arvutamisel arvesse kuni kogupanuseni 7 g CO2/km iga tootja või tootjate heiteühenduse kohta.
Kalendriaastal 2021 tuleb võtta arvesse üksnes sellist ökoinnovatsioonist tulenevat CO2 heite vähenemist, mille kindlakstegemisel on lähtutud WLTPst.
(13)
Selliseid kandeid, mis sisaldavad täielikke andmeid töökorras sõiduki massi ja CO2 heite kohta, kuid kust puudub valmistajatehase tähis või kus see on vale (veakood B), tuleks eriheite sihttasemete ja keskmise CO2 eriheite arvutamisel samuti arvesse võtta.
Siiski tuleks arvestada asjaolu, et tootjad ei saa neid kandeid kontrollida ega parandada, seepärast on asjaomase tootja kauguse määramisel sihttasemest asjakohane kohaldada lubatavat viga.
(14)
Lubatav viga arvutatakse keskmise CO2 eriheite ja eriheite sihttaseme vaheliste kauguste erinevusena, mis tekib sellest, et võetakse arvesse kõiki registreerimisi, mida tootja kontrollida ei saa.
Sõltumata sellest, kas see erinevus on positiivne või negatiivne, parandab lubatava vea arvessevõtmine alati tootja tulemust talle kehtestatud eriheite sihttaseme suhtes.